“คลัง” ยืดเวลา กลุ่มไม่มีสมาร์ทโฟนลง “เราชนะ” ถึง 5 มี.ค. “กรุงไทย” ปรับแผนแจกบัตรคิว
"กระทรวงการคลัง" ขยายเวลาลงทะเบียน "เราชนะ" สำหรับกลุ่มไม่มีสมาร์ทโฟนลง ถึง 5 มี.ค. ด้าน "กรุงไทย” ปรับแผนแจกบัตรคิวนัดวัน-เวลา รับวางแผนบริหารจัดการยาก เนื่องจากไม่มีข้อมูลว่าปชช.กลุ่มนี้มีจำนวนเท่าใด
"กระทรวงการคลัง" ขยายเวลาลงทะเบียน "เราชนะ" สำหรับกลุ่มไม่มีสมาร์ทโฟนลง ถึง 5 มี.ค. ด้าน "กรุงไทย” ปรับแผนแจกบัตรคิวนัดวัน-เวลา รับวางแผนบริหารจัดการยาก เนื่องจากไม่มีข้อมูลว่าปชช.กลุ่มนี้มีจำนวนเท่าใด
16 ก.พ. 2564

รายงานข่าวจากธนาคารกรุงไทย (KTB) แจ้งว่า กระทรวงการคลังได้ขยายเวลาการลงทะเบียนโครงการ “เราชนะ” สำหรับประชาชนกลุ่มที่ไม่มีสมาร์ทโฟน ไปจนถึงวันที่ 5 มีนาคม 2564 และธนาคารได้ดำเนินการจัดระบบการลงทะเบียนเพื่ออำนวยความสะดวกให้กับลูกค้าและประชาชนที่มาลงทะเบียน โดยให้แต่ละสาขาจัดทำระบบแจกบัตรคิวลงทะเบียนตามจำนวนลูกค้าที่สาขาสามารถรองรับได้สูงสุดในแต่ละวัน เริ่มตั้งแต่ช่วงบ่ายของวันที่ 15 กุมภาพันธ์ 2564 เป็นต้นไป
ส่วนลูกค้าที่เข้ามาติดต่อลงทะเบียนเกินจากจำนวนนั้น ธนาคารจะแจกบัตรคิว และนัดหมายเพื่อมาลงทะเบียนในวันหลัง โดยสาขาจะกำหนดวันและช่วงเวลาที่แน่นอน เพื่ออำนวยความสะดวกให้กับประชาชน ไม่ต้องเสียเวลารอนาน และเป็นการลดความเสี่ยงจากการแพร่ระบาดของโควิด-19 โดยธนาคารจะเร่งประสานงานกับทุกหน่วยงานที่เกี่ยวข้อง ทั้งกระทรวงการคลัง กระทรวงมหาดไทย ส่วนงานท้องถิ่น เพื่อประชาสัมพันธ์เชิงรุกทั้งกับสื่อท้องถิ่น และเสียงตามสายของหน่วยงานปกครอง เพื่อให้ประชาชนรับทราบโดยทั่วกัน
อย่างไรก็ตาม การลงทะเบียนสำหรับกลุ่มไม่มีสมาร์ทโฟน ต้องยอมรับว่าวางแผนบริหารจัดการได้ยาก เพราะไม่มีข้อมูลว่าประชาชนกลุ่มนี้มีจำนวนเท่าใด และอยู่ในพื้นที่ไหนบ้าง การเตรียมความพร้อมในวันแรก จึงเป็นการประมาณการแบบภาพรวมทั้งประเทศ แต่จากสถานการณ์การเปิดลงทะเบียนในวันแรก ทำให้ธนาคารได้ปรับปรุงกระบวนการทำงาน เพื่อให้การบริการลงทะเบียนเป็นไปอย่างสะดวกรวดเร็วยิ่งขึ้น
อย่างไรก็ตาม ขอย้ำว่าประชาชนไม่จำเป็นต้องรีบลงทะเบียน หากคุณสมบัติเข้าเกณฑ์ได้รับสิทธิทุกคน นอกจากนี้ ธนาคารยังมีทีมบริการเคลื่อนที่เข้ามาให้บริการเพิ่มเติม โดยให้นักศึกษาในมหาวิทยาลัยในแต่ละพื้นที่เข้ามาเสริมเพื่อให้สามารถบริการประชาชนได้อย่างทั่วถึงยิ่งขึ้น
ทั้งนี้ การลงทะเบียนโครงการเราชนะสำหรับกลุ่มไม่มีสมาร์ทโฟน ที่เปิดให้ลงทะเบียนผ่านสาขาของธนาคารกรุงไทยเป็นวันแรกในวันที่ 15 กุมภาพันธ์ 2564 นั้น มีประชาชนจำนวนมากเข้ามาลงทะเบียนในสาขาและจุดบริการพิเศษทั่วประเทศอย่างล้นหลาม อีกทั้งยังเป็นให้บริการแบบตัวต่อตัว อาจใช้เวลานาน ทำให้ลูกค้าและประชาชนไม่ได้รับความสะดวกเท่าที่ควร บางสาขามีผู้มาลงทะเบียนจำนวนมาก เมื่อเทียบกับจำนวนพนักงานธนาคารที่มีจำกัด ด้วยสภาพแวดล้อมดังกล่าว จึงทำให้พนักงานอาจใช้เสียงดังกว่าปกติในการสื่อสารกับลูกค้า เพื่อให้ทุกคนได้ยินอย่างทั่วถึง ส่วนกรณีลูกค้าที่เข้ารับบริการในจังหวัดนนทบุรีตามที่เป็นข่าวนั้น ธนาคารได้ให้บริการลงทะเบียนเป็นที่เรียบร้อยแล้วตั้งแต่ช่วงเวลา 13.00 น.
อย่างไรก็ตาม ธนาคารได้คำนึงถึงการให้บริการที่ตอบโจทย์ประชาชนอย่างทั่วถึง และเป็นไปอย่างเรียบร้อย เพราะในฐานะธนาคารพาณิชย์ของรัฐ คนไทยทุกคนคือลูกค้าของธนาคาร โดยธนาคารได้ให้บริการลงทะเบียนโครงการเราชนะสำหรับกลุ่มไม่มีสมาร์ทโฟนสำเร็จแล้วจำนวน 112,981 คน และพร้อมให้บริการลงทะเบียนต่อเนื่องไปจนถึงวันที่ 5 มีนาคม 2564 ซึ่งธนาคารขอบคุณทีมงานกระทรวงการคลัง กระทรวงมหาดไทย ผู้ว่าราชการจังหวัด เจ้าหน้าที่หน่วยงานปกครองเทศบาลที่ได้มาช่วยประสานชี้แนะ และอำนวยความสะดวกในทุกจุดทั่วประเทศ
สำหรับระบบการยืนยันตัวตนโครงการเราชนะ ผ่านแอปพลิเคชันเป๋าตังนั้น ขณะนี้ระบบทำงานได้อย่างมีเสถียรภาพ โดยการยืนยันตัวตนสามารถทำได้หลายช่องทาง ทั้งแอปฯ “เป๋าตัง” ตู้เอทีเอ็มสีเทาของธนาคารกรุงไทย ช่องทาง Krungthai Next รวมถึงช่องทางของสาขาของธนาคาร
 